LV Eiropas Savienības Oficiālais Vēstnesis C 185/18

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 185/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ARMAGH BRAMLEY APPLES”

EK Nr.: UK-PGI-005-0792-16.10.2009

AĢIN ( X ) ACVN ( )

1. Nosaukums:

“Armagh Bramley Apples”

2. Dalībvalsts vai trešā valsts:

Apvienotā Karaliste

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība.

3.2. Produkta apraksts, uz kuru attiecas nosaukums (1):

Armagh Bramley Apple ir liels, zaļš, svaigs kulinārijā lietojams ābols. Tam ir iesārta virskrāsa, un tā mīkstums ir balts, ar zaļu nokrāsu. Āboli ir lieli, to diametrs ir no 60 līdz 120 mm. Tie ir noapaļoti, forma ir mazāk vienveidīga kā citiem Bramley āboliem, ar plakaniem sāniem, ribainu virsotni un platu kausiņu, kas ir pusatvērts.

Tiem ir tīrtoņa, zaļa krāsa ar iesārtu virskrāsu, kauslapas ir brūnas un mīkstas, un kātiņš ir īss un resns.

Iekšpusē mīkstums ir balts, ar zaļu nokrāsu un ar stingru un sulīgu konsistenci.

3.3. Izejvielas (tikai pārstrādātiem produktiem):

Nav piemērojams.

3.4. Dzīvnieku barība (tikai dzīvnieku izcelsmes produktiem):

Nav piemērojams.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Āboliem jābūt audzētiem norādītajā apgabalā.

Armagh Bramley Apples tiek audzēti reģionam raksturīgajās ļoti auglīgajās nogulumu-mālsmilts vai mālsmilts-māla augsnēs. Visos augļu dārzos lauka robežas uztur kā pamatīgu dzīvžogu un jauktu kokaugu sugu vējlauzi, kas nodrošina aizsardzību no aukstajiem ziemeļu un ziemeļaustrumu vējiem, kuri rodas dažos pavasara laikposmos.

Neatkarīgi no koka vecuma un lieluma visu vasaras un ziemas atzarošanu veic ar rokām. Lai panāktu nemainīgu ražību un kvalitāti, darbam ar šiem kokiem nepieciešanas iemaņas, kas daudzu gadu pieredzē iegūtas formas un lapotnes veidošanā, izmantojot atzarošanu ziemā un vasarā.

Ārmā audzētāji lepojas ar to, ka Armagh Bramley ābolu ražošanā ievēro labu lauksaimniecības praksi. Ziedēšanas laikā apputeksnēšanu parasti veic medus bites, un visas apsmidzināšanas tiek izdarītas, pienācīgi rūpējoties par bišu un citu derīgo kukaiņu labklājību, kā arī ar saudzīgu attieksmi pret vidi.

Armagh Bramley dārzos plaši izmanto mēslošanu caur lapām; regulārajā apsmidzināšanas programmā iekļauj gan “tiešās” (atsevišķās) barības vielas, gan no jūraszālēm atvasinātu mēslošanas līdzekļu maisījumus.

Ābolus novāc ar rokām laikā no septembra sākuma līdz oktobra beigām. Noņemšanas laiks ir atkarīgs no gadalaika, tirgus, augļu gatavības, koka vecuma un potcelma tipa. Audzētāji bieži vienojas par noņemšanas sākuma datumu atbilstoši ābolu lielumam un to augšanas ātrumam vasaras beigās/rudens sākumā. Lielāko daļu ābolu novāc, kad tie sasnieguši vidējo diametru vismaz 75 mm, bet pirms to briedums pārsniedzis posmu, kad > 20 % no uzkrātajiem ogļhidrātiem no cietes pārvērtušies cukurā.

Tāpat kā augļu dārzus atzaro ar rokām, visus augļus noņem un šķiro ar rokām. Novācēji ir apmācīti rīkoties ar augļiem tā, lai izvairītos no pēdu atstāšanas uz mizas un mīkstuma bojāšanas, kas šai šķirnei ir īpaši izšķiroša, jo ievērojamu ražas daļu glabā kontrolētas atmosfēras apstākļos, lai piegādātu tirgum visu gadu.

3.6. Īpaši noteikumi griešanai, rīvēšanai, iepakošanai u. c.:

Nav piemērojams.

3.7. Īpaši noteikumi marķēšanai:

Nav piemērojams.

4. Precīza ģeogrāfiskā apgabala definīcija:

Armagh Bramley Apples audzē šādos tradicionālajos ābolu audzēšanas pagastos Ārmā arhibīskapijā, kura aptver Ārmā (Armagh) un Taironas (Tyrone) grāfistes un Londonderi (Londonderry) grāfistes daļu:

Beligoli (Ballygawley), Birā (Beragh), Besbruka (Bessbrook), Kloga (Cloghogue), Klono (Clonoe), Kou (Coagh), Koulailenda (Coalisland), Kukstauna (Cookstown), Krosmeglena (Crossmaglen), Kalihena (Cullyhanna), Dounemora (Donaghmore), Dromentri (Dromintree), Dangenona (Dungannon), Īgliša (Eglish), Kīdi (Keady), Derinoza un Medena (Derrynose & Madden), Kildresa (Kildress), Kilkluni (Killcluney), Kilīshila (Killeeshill), Kilmora (Kilmore), Lisena (Lissan), Logola (Loughgall), Maherafelta (Magherafelt), Midltauna (Middletown), Midl Kilivi (Middle Killeavy), Manimora (Moneymore), Moja (Moy), Malebona (Mullaghbawn), Ņūbridža (Newbridge), Pomeroja (Pomeroy), Portedauna (Portadown), Tendredži (Tandragee), Tēmonmegira (Termonmaguirc), Vaitkrosa (Whitecross).

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Norādīto apgabalu stipri ietekmē klimats: Atlantijas laikapstākļu sistēmas nosacīto lietus veida nokrišņu daudzums gadā sasniedz 203 cm, un vidējā gaisa temperatūra Golfa straumes ietekmē ir + 3 °C ziemas sezonā un 18 °C vasarā. Tas apvienojumā ar norādītā apgabala augsni, kas ir bagātīga, auglīga un ar īpaši lielu kalcija saturu, rada apgabala specifiku.

Tā kā apgabals atrodas ziemeļos, tajā ir mazāk saules gaismas nekā citos Bramley audzēšanas apgabalos, tādējādi fotosintēzei nepieciešams mazāks koku blīvums, kas ļauj kokiem augt plašumā. Par citiem Bramley audzēšanas apgabaliem aukstāka klimata ietekmē Armagh Bramley Apple aug mazāk vienveidīgi un ir labāk pasargāti no kukaiņu uzbrukumiem, tāpēc insekticīdi jāpielieto tikai vienreiz sezonā, savukārt tas nozīmē zemāku atliekvielu līmeni. Zemākas temperatūras turklāt paildzina augšanas sezonu. Norādītajam apgabalam ir raksturīgi gareni pakalni ar daudzām mazām upītēm. Bagātīgā augsne un lielais nokrišņu daudzums nozīmē arī, ka nav vajadzīga mākslīgā apūdeņošana.

5.2. Produkta specifika:

Norādītā apgabala klimats un augsne tieši ietekmē produkta īpašības. Ilgāka augšanas sezona, ko izraisa apgabalam raksturīgas zemākas temperatūras, rezultātā dod lielākus augļus ar mazāk vienveidīgu formu, kulinārijā lietojamam ābolam piemērotu augstu skābes kvalitāti un stiprāku atšķirīgu garšu.

Armagh Bramley āboli ir pazīstami ar to, ka tie saglabā garšu un ka tiem salīdzinājumā ar citiem Bramley āboliem ir stingrāka konsistence, kas saglabājas termiskās apstrādes laikā. Tāpēc izveidojies uzskats, ka šiem āboliem ir labākas saglabāšanās īpašības, un ka tādējādi tie ir ilgāk uzglabājami (12–13 mēnešus) salīdzinājumā ar Bramley āboliem no citiem apgabaliem.

Armagh Bramley āboli no citiem Bramley āboliem atšķiras arī ar to, ka tie ir zaļi, dažkārt ar iesarkanu virskrāsu, bet tiem nav izteikta svītrojuma. Turklāt aukstāka klimata dēļ un tā izraisītā neregulārā augšanas veida dēļ Armagh Bramley āboliem ir mazāk noapaļota forma nekā citiem. Šiem āboliem ir stiprāka, izteiktāka garša.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Bramley āboli pirmoreiz aizvesti uz Ārmā 1884. gadā, kad Ziemeļīrijā ieveda 60 Bramley dēstus. Līdz 1921. gadam bija apstādīti 7 000 akru un Bramley bija kļuvusi par galveno Ārmā audzēto šķirni. Ābolu pārstrāde sākās 1903. gadā, un Ziemeļīrijas vadošie pārstrādātāji vēl arvien ir izvietoti Ārmā grāfistē tuvu saviem galvenajiem piegādātājiem – grāfistes augļu dārziem.

Bramley ābolam ir unikāla konsistence un garša, kas tam nodrošina kulinārijā izmantojamo ābolu karaļa stāvokli. Savu stipro, skābo garšu tas saglabā visā termiskās apstrādes procesā. Bramley ābols ir vienīgais ābols pasaulē ar šādām īpašībām. Tiek uzskatīts, ka Armagh Bramley āboliem ir stingrāka konsistence, kas nozīmē, ka tos var glabāt ilgāk un ka termiski apstrādājot tie ilgāk saglabā savu konsistenci.

Aukstāka klimata ietekmē turklāt veidojas mazāk noapaļota forma nekā citiem Bramley āboliem. Aukstāks laiks izraisa nevienādu apputeksnēšanos pa atsevišķa augļa sēklaizmetņiem. Sēklaizmetņi, kas ir pirmie apputeksnēti, palielinās un attīstās pirms citiem, tāpēc Armagh Bramley āboliem izveidojas raksturīga neapaļa forma.

Armagh Bramley ābeļdārzi ir neparasti tāpēc, ka tie atrodas ziemeļos, un klimata dēļ tur ražoto ābolu skaits ir mazāks, toties tiem ir bagātīgāka garša. Tāpēc Bramley ražošanas izmaksas ir augstas.

Unikālajos audzēšanas apstākļos Ārmā izveidojas stingrāki, blīvāki augļi nekā jebkur citur. To veicina bagātīgā, auglīgā augsne, kurā ir augsts kalcija un būtisko barības vielu saturs un bagātīga ūdens piegāde.

Ārmā visā Īrijā ir pazīstama kā augļu dārzu grāfiste, āboli grāfistē ir audzēti 3 000 gadu. Nostāsti liecina, ka Sv. Patriks savulaik iestādījis ābeli Sīngobā (Ceangoba), senā apmetnē austrumos no Ārmā pilsētas.

Ārmā kā augļu dārzu grāfistes reputācija ir tikai Armagh Bramley Apple dēļ. 99 % visu Ziemeļīrijā izaudzēto labāko augļu ir Bramley Apple, un 95 % visu Ziemeļīrijā izaudzēto labāko augļu ir izaudzēti Ārmā.

Apgabala kultūrā un paražās, sākot no tradicionālajām tautasdziesmām līdz vietējo sporta komandu nosaukumiem, Ārmā ir pieminēta kā augļu dārzu grāfiste.

Termins “augļu dārzs” rada nepārprotamas asociācijas ar Ārmā tikai pateicoties Armagh Bramley Apple, tomēr daudzas norādītā apgabala uzņēmējsabiedrības, kas nav saistītas ar Bramley, izmanto nosaukumu “augļu dārzs” acumirklīgās atpazīšanas dēļ, kas iemantota Armagh Bramley Apple ābolu nozīmīguma rezultātā.

Vietējie restorāni aktīvi reklamē no vietējiem Ārmā āboliem pagatavotus ēdienus, tādus kā Armagh Bramley Apple Pie (Armagh Bramley ābolu pīrāgs), Armagh Bramley Apple Sorbet (Armagh Bramley ābolu sorbets) un Armagh Bramley Apple Crumble (Armagh Bramley ābolu drumstalmaize). Tiek rīkoti Armagh Bramley recepšu konkursi ar pirmo ēdienu (piemēram, Bramley Apple Soup (ābolu zupa) vai Ulster Delight), pamatēdienu (piemēram, Pork with Bramley Apple Stuffing jeb cūkgaļa ar Bramley ābolu pildījumu) un desertu (piemēram, Armagh Bramley Apple Cake jeb Armagh Bramley ābolu kūka, Bramley Toffee Pudding jeb Bramley īrisu pudiņš, Armagh East Coast Soufflé jeb Ārmā austrumu krasta suflē) receptēm; ir pat vietējais podnieks, kas piedāvā tuvējo augļu dārzu iedvesmā radītu Bramley ābolu trauku sēriju.

Armagh Bramley Apple nozīmi apgabalam apliecina ne tikai tas, ka līdz pat 1 500 vietējo iedzīvotāju ir nodarbināti šajā jomā, bet arī tas, ka vēl notiek tradicionālie pasākumi, tādi kā Ābolu nedēļa un Ābolu festivāls oktobrī. Maija pēdējā svētdiena ir nosaukta par Ābeļziedu svētdienu, jo vietējie augļu dārzi ir sārtu un baltu ziedu jūra. Tūristi var doties ekskursijās pa augļu dārziem, nobaudīt Armagh Bramley ābolu pīrāgus, kā arī iedzert Ārmā sidru apgabala Ābeļziedu gadatirgū.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.defra.gov.uk/foodfarm/food/industry/regional/foodname/products/documents/armaghbramleyapples.pdf

(1) OV L 93, 31.3.2006., 12. lpp.